# **P l e m e n á r s k a inšpekcia Slovenskej republiky Nitra**

Hlohovecká 5 tel.: 037/6410010

951 41 Lužianky fax: 037/6410011

sekretariat@pisr.sk

[www.pisr.sk](http://www.pisr.sk/)

P. č.: 248/2017 Počet strán : 37

Prílohy : 16

### VÝROČNÁ SPRÁVA

### Plemenárskej inšpekcie SR Nitra za rok 2016

# Nitra, marec 2017

**Ing. Ivan R i ch t e r**

**riaditeľ, vedúci služobného úradu**

**O B S A H**

**l. Identifikácia organizácie**.................................................................................... 3

**2. Poslanie a strednodobý výhľad** ................................................ ....................... 4

2.1. Poslanie organizácie...................................................................................... 4

2.2. Strednodobý výhľad organizácie.................................................................. 4

**3. Kontrolná činnosť**.............................................................................................. 4

3.1. Výsledky kontrolnej činnosti na úseku chovu hovädzieho dobytka............. 6

3.2. Výsledky kontrolnej činnosti na úseku chovu ošípaných............................. 9

3.3. Výsledky kontrolnej činnosti na úseku chovu oviec..................................... 12

3.4. Výsledky kontrolnej činnosti na úseku chovu kôz........................................ 14

3.5. Výsledky kontrolnej činnosti na úseku chovu koní....................................... 17

3.6. Výsledky kontrolnej činnosti na úseku chovu hydiny .................................. 19

3.7. Výsledky kontrolnej činnosti na úseku chovu králikov ................................ 20

3.8. Výsledky kontrolnej činnosti na úseku chovu včiel....................................... 20

3.9. Výsledky kontrolnej činnosti na úseku chovu rýb......................................... 21

**4. Správne konania**.................................................................................................. 22

4.1. Začaté správne konania a vydané rozhodnutia............................................. 22

4.2. Pokuty uložené v správnom konaní.............................................................. 22

**5. Sťažnosti, žiadosti,podnety**................................................................................ 23

**6. Rozpočet** ............................................................................................................. 23

6.1. Záväzné ukazovatele rozpočtu..................................................................... 23

6.2. Čerpanie rozpočtu......................................................................................... 26

6.3. Plnenie príjmov rozpočtu............................................................................. 27

6.4. Bežné účty................................................................................................... 27

6.5. Verejné obstarávanie................................................................................... 28

6.6. Škodové prípady.......................................................................................... 28

6.7. Finančné kontroly........................................................................................ 28

**7. Personálne otázky**............................................................................................... 29

7.1. Organizačná štruktúra ................................................................................... 29

7.2. Personálne otázky zamestnanosti................................................................... 30

7.3. Mzdová politika.............................................................................................. 31

7.4. Sociálna politika............................................................................................. 31

7.5. Rozvoj ľudských zdrojov............................................................................... 32

**8. Hodnotenie a analýza činnosti** .......................................................................... 33

**9. Hlavné skupiny užívateľov, výstupy**.................................................................. 35

9.1. Poskytované výstupy .................................................................................... 35

Zoznam použitých skratiek.................................................................................... 36

Zoznam odkazov na právne predpisy v texte........................................................ 37

**1. IDENTIFIKÁCIA ORGANIZÁCIE**

**Názov organizácie/**

**Služobný úrad: Plemenárska inšpekcia Slovenskej republiky Nitra**

**Sídlo organizácie:** **951 41 Lužianky Hlohovecká 5**

**Identifikačné číslo: 34012338**

**Zriaďovacia listina:** Rozhodnutím MP SR č. 3036/1994-100, doplneným

rozhodnutiami MP SR č. 2635/122/1995-100, č. 10143/2003-

250 a rozhodnutím o zmene sídla č. 1666/2009-250

**Kontakt:** tel./fax : 00421 37/6410010/11

e-mail: sekretariat@pisr.sk

http: //[www.pisr.sk](http://www.pisr.sk)

**Pracoviská: Pracovisko Plemenárskej inšpekcie**

**Slovenskej republiky Nitra (ďalej len „PNR“)**

951 41 Lužianky Hlohovecká 5

tel.: 00421 37/6410015

e-mail: [rsnr@pisr.sk](mailto:rsnr@pisr.sk)

**Pracovisko Plemenárskej inšpekcie**

**Slovenskej republiky Banská Bystrica (ďalej len „PBB“)**

974 01 Banská Bystrica Skuteckého 19

tel./fax: 00421 48/4174248

e-mail: [rsbb@pisr.sk](mailto:pisrrsbb@mail.viapvt.sk)

**Pracovisko Plemenárskej inšpekcie**

**Slovenskej republiky Prešov (ďalej len „PPO“)**

080 01 Prešov Masarykova 10

tel./fax: 00421 51/7725677

e-mail: [rspo@pisr.sk](mailto:pisrrspo@mail.viapvt.sk)

**Rezort:**  Ministerstvo pôdohospodárstva a rozvoja vidieka

Slovenskej republiky (ďalej len „MPRV SR“)

**Forma hospodárenia:** rozpočtová organizácia

**Riaditeľ/vedúci služobného úradu: Ing. Ivan Richter** od 1.11.2012

**Vedenie organizácie:**

*Vedúci kontrolného úseku*: Ing. Ján Turčan, PhD.

*Vedúca ekonomického úseku/Osobný úrad*: Ing. Viera Lipská

*Právny úsek* : Mgr. Mária Csámpaiová

**Predmet činnosti:**

Plemenárska inšpekcia Slovenskej republiky Nitra (ďalej len „PISR“) v zmysle zriaďovacej listiny vykonáva štátny plemenársky dozor na úseku šľachtenia a plemenitby hospodárskych zvierat v Slovenskej republike (ďalej len „SR“) v rozsahu vymedzenom zákonom č. 194/1998 Z. z. o šľachtení a plemenitbe hospodárskych zvierat a o zmene a doplnení zákona č. 455/1991 Zb. o živnostenskom podnikaní v znení neskorších predpisov (ďalej len „zákon“), Štatútu PISR schváleného Ministerstvom pôdohospodárstva Slovenskej republiky pod. č. j. 3300/94-100.

**2. POSLANIE A STREDNODOBÝ VÝHĽAD**

**2.1. POSLANIE ORGANIZÁCIE**

Poslaním PISR je dohľad nad dodržiavaním zákona v subjektoch vykonávajúcich šľachtenie a plemenitbu hospodárskych zvierat. Cieľom je nariadením nápravy zistených nedostatkov, prípadne uložením pokuty v správnom konaní preventívne a výchovne pôsobiť na kontrolované subjekty.

V zmysle zák. č. 400/2009 Z. z.**1** PISR zabezpečuje plnenie úloh Služobného úradu.

**2.2. STREDNODOBÝ VÝHĽAD ORGANIZÁCIE**

1. **PISR plní nezastupiteľnú úlohu nezávislého garanta na úseku plemenárskeho dozoru v rámci celej SR.**

2. **Rozpis zámerov, cieľov a ich merateľných ukazovateľov je zadefinovaný ako strednodobý výhľad v „Internom pokyne MPRV SR na zabezpečenie rozpočtovej požiadavky“.** Jedným z cieľov je pravidelnými, opakovanými, cielenými kontrolami vniesť do povedomia kontrolovaného subjektu zákonnosť pri chove hospodárskych zvierat (ďalej len „HZ“) na úseku plemenitby a šľachtenia a tým dosiahnuť zníženie nepovolenej plemenitby pod úroveň 17 % merateľného ukazovateľa výsledku.

3.  **PISR ako rozpočtová organizácia je priamo napojená na rozpočet kapitoly MPRV SR.** V horizonte nasledujúcich troch rokov je vývoj výšky rozpočtu navrhovaného pre PISR stagnujúci.

**3. Kontrolná činnosť**

Kontrolnú činnosť v roku 2016 vykonávali inšpektori PISR na základe schváleného ,,Plánu inšpekčnej činnosti PISR na rok 2016“, ktorý stanovoval **450** inšpekčných kontrol (ďalej len „IK“). Zrealizovaných bolo **450** IK. Porušenie zákona bolo zistené pri **159** kontrolách, čo je **35,33 %** zcelkového počtu kontrol**.** Porušenie ustanovenia § 18 ods. 4, ako jedného z hlavných sledovaných ukazovateľov bolo zistené pri **95** kontrolách, čo je **21,11 %** z celkového počtu kontrol.

IK boli vyberané na základe údajov v Centrálnej evidencii hospodárskych zvierat (ďalej len „CEHZ“). V roku 2016 boli IK zamerané na subjekty, kde bolo v minulosti zistené porušenie zákona a subjekty, kde ešte nebola vykonaná inšpekčná kontrola. Subjekty, kde boli vykonané nové kontroly predstavujú **38,89 %** z celkového počtu kontrol.

**Prehľad kontrol PISR podľa pracovísk a okresov za rok 2016 je uvedený v prílohe č. 1.**

Výstupy a výsledky kontrolnej činnosti PISR sú analyzované a vyhodnotené za SR ako celok a za región západného Slovenska (pracovisko Nitra), stredného Slovenska (pracovisko Banská Bystrica) a východného Slovenska (pracovisko Prešov). Hľadiská posudzovania sú:

1. Charakter kontrolovaného chovateľského subjektu;

2. Kontrolovaný druh HZ;

3. Kontrolované ustanovenia zákona.

Ad. 1./ **Podľa charakteru kontrolovaného chovateľského subjektu** boli vykonané IK v spoločnostiach s ručením obmedzeným (ďalej len „spol. s r.o.“), v akciových spoločnostiach (ďalej len „a. s.“), na družstvách, u samostatne hospodáriacich roľníkov (ďalej len „SHR“), u fyzických osôb (ďalej len „FO“), na nákupných trhoch (ďalej len „NT“) a v subjektoch iného charakteru, t.j. občianske združenia a pozemkové spoločenstvo.

Tabuľka č. 1 - Počet IK podľa charakteru kontrolovaného chovateľského subjektu

|  |  |  |  |  |  |  |  |
| --- | --- | --- | --- | --- | --- | --- | --- |
| **spol. s r. o.** | **a. s.** | **družstvo** | **SHR** | **FO** | **NT** | **iného charakteru** | **spolu** |
| 129 | 15 | 97 | 168 | 32 | 6 | 3 | 450 |

Najviac **168** IK bolo vykonaných u SHR, čo je **37,33 %** a v spol. s r.o. **129** IK, čo je **28,67 %**. U  SHR a FO bolo celkovo vykonaných **200** IK, čo je **44,44 %**.

# Ad. 2./ **Podľa druhu HZ** bolo vykonaných **705** IK, porušenie zákona bolo zistené pri **196** kontrolách, čo je **27,80 %** z celkového počtu kontrol.Z počtu **196** kontrol s porušením zákona bolo **71** ukončených odstránením nedostatkov s prijatými opatreniami.

# Tabuľka č. 2 - Počet IK podľa skontrolovaných druhov HZ

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **druh HZ** | HD | **ošípané** | **ovce** | **kozy** | **kone** | **hydina** | **králiky** | **ryby** | **včely** |
| **Počet kontrol** | **346** | **57** | **165** | **56** | **61** | **4** | **0** | **3** | **13** |
| **Počet kontrol so zisteným porušením zákona** | 76 | 21 | 52 | 29 | 18 | 0 | 0 | 0 | 0 |
| **Počet kontrol so zisteným porušením v %** | 21,97 | **36,84** | **31,52** | **51,79** | 29,51 | 0 | 0 | 0 | 0 |
| **Počet kontrol**  **s prijatými opatreniami** | 42 | 1 | 14 | 7 | 7 | 0 | 0 | 0 | 0 |
| **Počet kontrol**  **s prijatými opatreniami**  **v %** | 55,26 | 4,76 | 26,92 | 24,14 | 38,89 | 0 | 0 | 0 | 0 |

Najväčší podiel porušení bol zistený v chove kôz až **51,79 %** a ošípaných **36,84 %.**

**Počty IK podľa pracovísk a druhu HZ v roku 2016 sú uvedené v prílohe č. 2,3,4,5**

Ad./3 **Podľa kontrolovaných jednotlivých ustanovení zákona o šľachtení a plemenitbe boli**

**IK zamerané na:**

§ 4 - podmienky výkonu šľachtenia a plemenitby,

§ 7 - žiadosť o schválenie programu kríženia,

§ 8 - výberové komisie,

§ 9 - činnosť výberových komisií,

§ 11 - šľachtenie v populáciách a chovoch,

§ 12 - šľachtiteľské chovy (ďalej len „ŠCH“) a iné šľachtiteľské jednotky,

§ 14 - zisťovanie a evidovanie pôvodu,

§ 15 - poskytnutie údajov týkajúcich sa pôvodu, identifikácie a miesta určenia zvierat,

§ 17 - zmluva s poverenou plemenárskou organizáciou o poskytovaní údajov

z kontroly úžitkovosti (ďalej len „KÚ“), výkon KÚ v chove,

§ 18 ods. 3 - zostavovanie pripárovacích plánov,

§ 18 ods. 4 - používanie plemenníkov na plemenitbu s vydaným  osvedčením

o použití na plemenitbu,

§ 19 a - osvedčenia na chov rýb,

§ 20 - zriadenie a prevádzkovanie inseminačnej stanice,

§ 21 - výdaj spermy z inseminačnej stanice,

§ 22 ods. 1 - výkon inseminácie v chove,

§ 22 ods. 3 - nákup inseminačných dávok (ďalej len „ID“),

§ 24 ods. 9 - vedenie záznamov o použití nakúpených ID a zasielanie údajov

z inseminácie na spracovanie plemenárskej organizácii,

§ 25 ods. 1 - odborná spôsobilosť.

* 1. **VÝSLEDKY KONTROLNEJ ČINNOSTI  NA ÚSEKU CHOVU HOVäDZIEHO DOBYTKA**

V chovoch HD inšpektori PISR vykonali **346** IK. Porušenie zákona bolo zistené pri **76** kontrolách, čo je **21,97 %** z celkového počtu kontrol v chovoch HD. Z toho **42** kontrolovaných subjektov prijalo a zrealizovalo opatrenia na odstránenie zistených nedostatkov. Porušenie ustanovenia §18 ods. 4, ako jedného z hlavných sledovaných ukazovateľov bolo zistené pri **31** kontrolách, čo je **8,96 %** z celkového počtu kontrol v chovoch HD.

Tabuľka č. 3 - Počet vykonaných IK v chovoch HD v rokoch 2014 – 2016

|  |  |  |  |
| --- | --- | --- | --- |
| **Kontrolovaný rok** | **2014** | **2015** | **2016** |
| **Počet kontrol** | 324 | 330 | 346 |
| **S porušením zákona** | 76 | 89 | 76 |
| **S porušením zákona**  **v %** | 23,46 | 26,97 | 21,97 |

Z údajov tabuľky č. 3 možno konštatovať, že v roku 2016 napriek najvyššiemu počtu kontrol v chovoch HD bol počet porušení v percentuálnom vyjadrení najnižší za ostatné tri roky.

Tabuľka č. 4 - Počet IK podľa charakteru kontrolovaného chovateľského subjektu v chove HD

|  |  |  |  |  |  |  |
| --- | --- | --- | --- | --- | --- | --- |
| **spol. s r. o.** | **a. s.** | **družstvo** | **FO** | **SHR** | **iného charakteru** | **spolu** |
| 100 | 13 | 89 | 11 | 132 | 1 | 346 |

Najväčší počet **132** IK bolo vykonaných u SHR, čo je takmer **38,2 %** z celkového počtu kontrol v chove HD. Rok 2016 je charakteristický v chove HD tým, že bol vykonaný aj vysoký počet kontrol v spol. s r.o., ktorých podiel predstavuje 28,9 %.

**3.1.1. Najčastejšie zistené nedostatky na úseku chovu HD**

* **§ 14 ods. 1 -** zisťovanie a evidovanie pôvodu,
* **§ 15 -** poskytnutie údajov o pôvode, identifikácii a mieste určenia zvierat,
* **§ 18 ods. 3 -** zostavovanie pripárovacích plánov,
* **§ 18 ods. 4 -** používanie plemenníkov s vydaným Osvedčením o použití

na plemenitbu,

* **§ 22 ods. 1** - výkon inseminácie v chove,
* **§ 22 ods. 3 -** nákup inseminačných dávok,
* **§ 24 ods. 9 -** vedenie záznamov o použití nakúpených ID a zasielanie údajov

z inseminácie na spracovanie plemenárskej organizácii.

Tabuľka č. 5 - Najčastejšie zistené porušenia na úseku chovu HD v rokoch 2014 - 2016


|  |  |  |  |  |  |  |
| --- | --- | --- | --- | --- | --- | --- |
| **Rok** | 2014 | | 2015 | | **2016** | |
| Počet kontrol | Počet zistených porušení | Počet kontrol | Počet zistených porušení | Počet kontrol | Počet zistených porušení |
| **§ 14 ods. 1** | 315 | 34 | 328 | 45 | 339 | 37 |
| **§ 15** | 321 | 29 | 329 | 26 | 345 | 25 |
| **§ 18 ods. 3** | 310 | 22 | 326 | 21 | 202 | 19 |
| **§ 18 ods. 4** | 310 | 29 | 326 | 38 | 339 | 31 |
| **§ 22 ods. 1** | 197 | 0 | 214 | 1 | 206 | 2 |
| **§ 22 ods. 3** | 197 | 20 | 214 | 25 | 206 | 20 |
| **§ 24 ods. 9** | 101 | 25 | 111 | 22 | 140 | 21 |

Možno konštatovať, že v roku 2016 aj napriek mierne sa zvyšujúcemu počtu kontrol jednotlivých ustanovení zákona oproti predchádzajúcim rokom, došlo k poklesu sankčných porušení takmer vo všetkých paragrafoch.

**Prehľad kontrolovaných a porušovaných ustanovení zákona v chove HD podľa pracovísk je uvedený v prílohe č. 6**

# Graf č. 1 - Porovnanie počtu vykonaných kontrol s počtom zistených porušení ustanovení

# zákona v roku 2016 v chove HD



* + 1. **Analýza zistených nedostatkov a návrh opatrení v chove HD**

V roku 2016 ďalej pokračoval trend ostatných rokov v zameraní IK na nových chovateľov a málopočetné chovy HD. Z tabuľky č. 4 tak ako po minulé roky vidieť, že kontroly SHR prevažujú nad kontrolami iných druhov subjektov. Výraznejšie sa táto prevaha prejavila pri kontrolách s porušením zákona v chove HD (až 39 kontrolovaných subjektov porušilo zákon). Pri návrhoch na správne konanie je situácia obdobná. Príčina porušovania **§ 14 ods. 1** spočíva v tom, že v prirodzenej plemenitbe sa využívajú býky bez Potvrdenia o pôvode býka (ďalej len „POP“), na základe čoho dochádza aj k nezisťovaniu a neevidovaniu pôvodu u potomstva zo strany otca. Nedostatky pri inseminácii spočívajú v chybách vo vedení evidencie pripúšťania. Pri týchto IK sme sa stretli s nezapísanými údajmi o vykonaných insemináciách v preukazoch plemenníc, resp. chýbajúcimi preukazmi plemenníc. Nedostatky vo vedení preukazov plemenníc sú hlavne problémom samotného chovateľa, ale inseminační technici majú na tom tiež svoj podiel viny. Zhoršené reprodukčné výsledky v inseminácii sa chovatelia snažia riešiť prechodom na prirodzenú plemenitbu. Žiaľ časť chovateľov aj s využitím býkov bez vydaných Osvedčení o použití na plemenitbu (porušenie **§ 18 ods. 4**). Motivácia chovateľov zaradiť do plemenitby takéhoto býka je rôzna, ale najčastejšie je to neznalosť legislatívy a limitujúcim faktorom, hlavne pre začínajúcich a menších chovateľov, je aj cena plemenných býkov. Celkovo bolo fyzicky skontrolovaných **314** plemenníkov v prirodzenej plemenitbe, z toho **18** plemenníkov bez vydaných potvrdení o pôvode a Osvedčení o použití na plemenitbu, čo je **5,73 %.**

Chovy s insemináciou majú problémy najmä s preukazovaním údajov z inseminácie (napr. chýbajúce doklady o nákupe ID, chýbajúce pripárovacie plány). Rovnaká situácia je však aj v zasielaní údajov na spracovanie plemenárskej organizácii. Veľakrát sa na IK zistilo, že v chove sa nenachádzali doklady preukazujúce zasielanie údajov na spracovanie plemenárskej organizácii (prevažne keď vykonávali insemináciu veterinárni lekári). Aj táto skutočnosť poukazuje, mierne povedané, na laxný prístup niektorých veterinárnych lekárov k vystavovaniu dokladov o vykonaní inseminácie a zasielaniu údajov z inseminácie na spracovanie. No aj niektoré regionálne pracoviská inseminačných spoločností akoby tiež postupne rezignovali na spracovávanie údajov z inseminácie z menších chovov a chovov mimo kontroly úžitkovosti. Najskôr upustili od spracovávania údajov z menších chovov na mesačnej báze. Teraz sa situácia v niektorých chovoch javí tak, akoby boli údaje spracovávané len na dodatočné vyžiadanie pre potreby inšpekčnej kontroly vykonanej PISR.

V **§ 15** nastal oproti predchádzajúcemu roku mierny pokles v počte porušení. Najčastejším dôvodom porušenia bolo aj naďalej nezasielanie zmien v stavoch zvierat do CEHZ, ďalej nedostatky vo vedení Individuálneho registra HD na farme, nezaregistrovanie zvierat do CEHZ, nedostatky v pasoch zvierat a neposlednom rade aj neoznačené zvieratá.

V roku 2016 bolo v chovoch HD vykonaných **346** kontrol, z toho **117** bolo v subjektoch, v ktorých nebola v minulosti vykonaná kontrola dodržiavania plemenárskeho zákona, čo v percentuálnom vyjadrení predstavuje **33,82 %.** Kontrolu úžitkovosti v chove HD realizovalo **128** subjektov, čo činí v percentuálnom vyjadrení **37 %**. Celkovo z **346** IK v chovoch HD bolo **203** IK v subjektoch s chovom kráv bez trhovej produkcie mlieka (dojčiace kravy).

V závere je potrebné skonštatovať mierne zlepšenie situácie v porovnaní s predchádzajúcim rokom. Kým v roku 2015 predstavoval podiel porušených paragrafov zo všetkých skontrolovaných paragrafov **10,2 %,** tak v tomto roku uvedený podiel klesol na **8,2 %**. Pokles podielu porušených paragrafov nás utvrdzuje v tom, že v chove HD dochádza v súčasnosti ku miernemu zlepšeniu v porovnaní s inými druhmi hospodárskych zvierat, i keď je to samozrejme ovplyvnené aj samotným výberom inšpekčných kontrol. Veľmi výrazný vplyv na počte zistených porušení majú IK v nových subjektoch a málopočetných chovoch.

**3.1.3. Plán kontrolnej činnosti na rok 2017 v chove HD:**

* Vykonávať inšpekčné kontroly v chovoch HD s dôrazom na nových chovateľov

a málopočetné chovy,

* Vykonávať opakované inšpekčné kontroly v chovoch HD s vyššou koncentráciou

plemenníc.

**3.2. VÝSLEDKY KONTROLNEJ ČINNOSTI NA ÚSEKU CHOVU**

**OŠÍPANÝCH**

V roku 2016 bolo v chove ošípaných vykonaných celkovo **57** IK. Porušenia zákona boli zistené pri **21** kontrolách, čo je **36,84 %** z celkového počtu IK v chovoch ošípaných. Z toho iba **1** kontrolovaný subjekt prijal opatrenia na odstránenie zistených nedostatkov. §18 ods. 4 bol porušený v **7** prípadoch, čo je **12,28 %** z celkového počtu kontrol v chove ošípaných.

Tabuľka č. 6 - Počet vykonaných IK v chovoch ošípaných v rokoch 2014 – 2016

|  |  |  |  |
| --- | --- | --- | --- |
| **Kontrolovaný rok** | **2014** | **2015** | **2016** |
| **Počet kontrol** | 52 | 63 | 57 |
| **S porušením zákona** | 25 | 28 | 21 |
| **S porušením zákona**  **v %** | 48,08 | 44,44 | 36,84 |

Z tabuľky č. 6 možno konštatovať, že v roku 2016 klesol počet kontrol oproti rok 2015 a zároveň aj počet  porušení zákona. V % vyjadrení podiel IK s porušením zákona klesol o necelých 8 % v porovnaní s rokom 2015 a bol najnižší za ostatné tri roky.

Tabuľka č. 7 - Počet IK podľa charakteru kontrolovaného chovateľského subjektu v chove

ošípaných

|  |  |  |  |  |  |  |
| --- | --- | --- | --- | --- | --- | --- |
| **spol. s r. o.** | **a. s.** | **družstvo** | **FO** | **SHR** | **iného charakteru** | **spolu** |
| 13 | 3 | 20 | 3 | 18 | 0 | 57 |

Najväčší počet **20** IK bol vykonaný na družstvách. Počet kontrol u SHR bol **18** IK, čo je takmer **32 %** z celkového počtu kontrol v chove ošípaných.

**3.2.1. Najčastejšie zistené nedostatky na úseku chovu ošípaných**

* **§ 14 ods. 1** - zisťovanie a evidovanie pôvodu,
* **§ 15**  - poskytnutie údajov o pôvode, identifikácii a mieste určenia zvierat,
* **§ 18 ods. 4 -** používanie plemenníkov s vydaným Osvedčením o použití

na plemenitbu.

### Tabuľka č. 8 - Najčastejšie zistené nedostatky na úseku chovu ošípaných za obdobie rokov

### 2014 - 2016


|  |  |  |  |  |  |  |
| --- | --- | --- | --- | --- | --- | --- |
| **Rok** | **2014** | | **2015** | | **2016** | |
| Počet kontrol | Počet zistených porušení | Počet kontrol | Počet  zistených  porušení | Počet kontrol | Počet zistených porušení |
| **§ 14, ods. 1** | 47 | 22 | 53 | 26 | 40 | 20 |
| **§ 15** | 51 | 6 | 62 | 4 | 56 | 2 |
| **§ 18, ods. 4** | 41 | 11 | 50 | 11 | 40 | 7 |

Z tabuľky č. 8 je zrejmé, že v roku 2016 klesol počet kontrol jednotlivých paragrafov a taktiež počet zistených porušení jednotlivých paragrafov. Ale v percentuálnom vyjadrení možno pri medziročnom porovnaní konštatovať, že porušenie § 14 ods. 1 je takmer na rovnakej úrovni a to 50 %. Porušenie § 15 je najnižšie za ostatné tri roky a porušenie § 18 ods. 4 kleslo v porovnaní s rokom 2015 o 5 %.

**Prehľad kontrolovaných a porušovaných ustanovení zákona v chove ošípaných podľa pracovísk je uvedený v prílohe č. 7**

Graf č. 2 - Porovnanie počtu kontrol s počtom zistených porušení ustanovení zákona roku

2016 v chove ošípaných



**3.2.2. Analýza zistených nedostatkov a návrh opatrení na úseku chovu**

**ošípaných**

Na základe údajov v grafe č. 2 možno konštatovať, že najviac porušovanými paragrafmi v roku 2016 boli § 14 ods. 1 a § 18 ods. 4. Porušovanie uvedených paragrafov je spôsobené využívaním prasníc a prasničiek bez vydaného POP v plemenitbe a plemenníkov bez POP a Osvedčenia o použití na plemenitbu v prirodzenej plemenitbe.

V plemenitbe ošípaných bolo v roku 2016 skontrolovaných **4567** ks plemenných prasníc a prasničiek, **88** ks plemenných kancov (z toho **19** ks plemenných kancov na vlastných inseminačných staniciach). Ďalej bolo skontrolovaných **292** ks prasníc a prasničiek bez POP a **4** ks kancov boli bez POP a bez Osvedčenia o použití plemenníka na plemenitbu. Inšpekčné kontroly sa v chove ošípaných realizovali z 2/3 vo väčších chovoch (zároveň u žiadateľov o subvenciu na prasnicu). Aj z toho dôvodu predstavujú neplemenné prasnice iba **6 %** podiel zo všetkých skontrolovaných prasníc (plemenných a neplemenných) a neplemenné kance **4,35 %** podiel z celkového počtu skontrolovaných kancov v plemenitbe.

Podiel na tomto stave majú aj chovy mangalíc. Celkove boli v chove mangalíc vykonané **2** IK, skontrolovaných bolo 32 ks prasníc bez POP, 2 ks kancov bez POP a osvedčenia o použití na plemenitbu.

Zaujímavosťou je v súčasnosti v chovoch ošípaných skutočnosť, že IK boli vykonané len v chovoch s nízkym počtom prasníc, resp. v chovoch s vysokým počtom prasníc. Prvá kategória malých chovateľov charakteru SHR resp. fyzické osoby zo svojimi úžitkovými chovmi je zameraná na drobný predaj odstavčiat neregistrovaným chovateľom a zároveň zhodnocovala vlastnú rastlinnú produkciu. Druhá kategória ja zameraná vyslovene na komerčnú produkciu jatočných ošípaných. Skontrolovaní veľkí chovatelia realizujú buď hybridizačné programy (TOPIGS, DANBRED), ktoré zaručujú rentabilitu chovu, alebo šľachtiteľské chovy plemena biela ušľachtilá (ďalej len BU), hampshire a rozmnožovacie chovy plemena BU x landras. Porušovanie § 14 ods. 1 spočívalo v tom, že chovatelia robili obnovu základného stáda prasnicami a prasničkami bez pôvodu (bez POP) a v plemenitbe pôsobili kance bez POP, čo v percentuálnom vyjadrení predstavovalo **50 %** z celkového počtu kontrol tohto paragrafu.

V **§ 15** nastal oproti predchádzajúcemu roku pokles v počte porušení. Najčastejším dôvodom porušenia bolo nezasielanie zmien v stavoch zvierat do CEHZ, nezaregistrovanie zvierat do CEHZ a neoznačené zvieratá.

Fyzicky boli skontrolované 3 ks kancov bez osvedčenia o použití na plemenitbu. Nezákonná plemenitba (§ 18 ods. 4) bola zistená v chove ošípaných v 6 prípadoch, čo v percentuálnom vyjadrení predstavuje 15 % z celkového počtu kontrolovaného paragrafu. Prirodzená plemenitba sa využívala prevažne u malých chovateľov, kde nikdy nebola využívaná inseminácia pre svoju náročnosť a nedostupnosť v prípadoch, keď je inseminačná stanica príliš vzdialená a rozvoz malého množstva inseminačných dávok nie je rentabilný.

**3.2.3. Plán  kontrolnej činnosti na  rok 2017 v chove ošípaných:**

* V chove ošípaných vykonávať inšpekčné kontroly so zameraním na plemenitbu a

pôvod prasníc využívajúcich v plemenitbe.

**3.3. VÝSLEDKY KONTROLNEJ ČINNOSTI NA ÚSEKU CHOVU OVIEC**

V roku 2016 bolo v chove oviec vykonaných celkovo **165** IK. Porušenia zákona boli zistené pri **52** kontrolách, čo je **31,52 %** z celkového počtu kontrol. Z toho **14** kontrolovaných subjektov prijalo opatrenia na odstránenie zistených nedostatkov.

K porušeniu jednotlivých ustanovení zákona došlo v 113 prípadoch. § 18 ods. 4 bol porušený **37** krát, čo je **22,4 %** z celkového počtu kontrol.

Tabuľka č. 9 - Počet vykonaných IK v chovoch oviec v rokoch 2014 – 2016

|  |  |  |  |
| --- | --- | --- | --- |
| **Kontrolovaný rok** | **2014** | **2015** | **2016** |
| **Počet kontrol** | 152 | 144 | 165 |
| **S porušením zákona** | 42 | 39 | 52 |
| **S porušením zákona**  **v %** | 27,63 | 27,08 | 31,52 |

V kontrolnom roku 2016 bol uskutočnený najväčší počet kontrol a zároveň zistený najväčší počet porušení a to aj percentuálnom vyjadrení za ostatné tri roky.

Tabuľka č. 10 - Počet IK podľa charakteru kontrolovaného chovateľského subjektu v chove oviec

|  |  |  |  |  |  |  |  |
| --- | --- | --- | --- | --- | --- | --- | --- |
| **spol. s r.o.** | **a. s.** | **družstvo** | **FO** | **SHR** | **NT** | **iného charakteru** | **spolu** |
| 47 | 3 | 34 | 1 | 73 | 6 | 1 | 165 |

Najväčší počet **73** IK bol vykonaný u SHR, čo je **44,24 %** a**47** IK v spol. s r.o., **28,48 %** z celkového počtu kontrol v chove oviec.

**3.3.1. Najčastejšie zistené nedostatky na úseku chovu oviec**

* **§ 14 ods. 1 -** zisťovanie a evidovanie pôvodu**,**
* **§ 15 -** poskytnutie údajov o pôvode, identifikácii a mieste určenia zvierat,
* **§ 18 ods. 4 -** používanie plemenníkov s POP a vyd. Osvedčením o použití na plemenitbu.

### Tabuľka č.11 - Najčastejšie zistené nedostatky v chove oviec za obdobie rokov 2014 - 2016


|  |  |  |  |  |  |  |
| --- | --- | --- | --- | --- | --- | --- |
| **Rok** | **2014** | | **2015** | | **2016** | |
| Počet kontrol | Počet zistených porušení | Počet kontrol | Počet zistených porušení | Počet kontrol | Počet zistených porušení |
| **§ 14, ods. 1** | 144 | 32 | 134 | 29 | 157 | 37 |
| **§ 15** | 149 | 22 | 136 | 24 | 159 | 38 |
| **§ 18, ods. 4** | 113 | 29 | 109 | 21 | 150 | 37 |

Z tabuľky č. 11 vyplýva, že počty kontrol a počty porušení jednotlivých ustanovení zákona v roku 2016 výrazne stúpli. Súvisí to s výkonom IK bez ohlásenia. Najmarkantnejšie to vidieť pri § 18 ods. 4, kde počet porušení stúpol z **21** v roku 2015 na **37** v roku 2016. Vo väčšine prípadov tohto porušenia sa jednalo o nezákonnú plemenitbu baranmi bez Osvedčenia o použití na plemenitbu.

**Prehľad kontrolovaných a porušovaných ustanovení zákona v chove oviec podľa pracovísk je uvedený v prílohe č. 8**

# Graf č. 3 - Porovnanie počtu kontrol s počtom porušení ustanovení zákona v roku 2016

# v chove oviec



**3.3.2. Analýza nedostatkov v chove oviec a návrh opatrení**

Najviac porušovanými ustanoveniami zákona v roku 2016 boli § 14 ods.1, § 15 a § 18 ods. 4. Ich porušovanie súviselo s nedostatkami v zisťovaní a  evidovaní pôvodu potomstva určeného na obnovu základného stáda, pôvodu plemenníkov v plemenitbe, nedostatkami v evidencii týkajúcej sa identifikácie a miesta určenia zvierat a využívaním plemenníkov bez vydaného osvedčenia na plemenitbu (nezákonná plemenitba).

Inšpektori fyzicky prekontrolovali v prirodzenej plemenitbe celkom **1048** ks plemenných baranov a **92** ks baranov nemalo vydané POP a Osvedčenie o použití na plemenitbu, čo predstavuje **8,07 %** z celkového počtu skontrolovaných baranov. V porovnaní s rokom 2015 **(10,62 %)** ide o pokles o **2,5 %.**

Tak ako po minulé roky možno aj v roku 2016 konštatovať, že počet plemenníkov na fyzický stav plemenníc (bahníc a jariek) je nedostatočný. Tento problém sa objavoval hlavne u nových chovateľov, ale aj u niektorých chovateľov, kde bola v minulosti vykonaná inšpekčná kontrola. Inšpekčné kontroly boli vykonávané aj mimo pripúšťacej sezóny, ale podstatná časť bola vykonaná až počas pripúšťacej sezóny. Príčiny porušovania § 14 ods. 1 a § 18 ods. 4 spočívajú vo využívaní baranov bez POP a bez vydaných Osvedčení o použití na plemenitbu. Tak ako aj po minulé roky sme sa pri fyzických kontrolách baranov v plemenitbe stretali s problémom samotnej identifikácie zvierat z dôvodu, že sa jednalo o zvieratá nakúpené prevažne v Českej republike bez trvalého označenia (tetovania, čipovania) a veľakrát označených len s duplikátmi ušných značiek. Dôvodom tohto stavu bolo, že Česká republika nepoužíva označovanie plemenných zvierat tetovaním. Čo mnohí chovatelia zneužívali.

Na záver môžeme konštatovať, že hlavnou príčinou porušení ustanovení zákona naďalej ostáva pôsobenie plemenníkov bez POP a osvedčení o použití na plemenitbu, ďalej neevidovanie pôvodu zo strany matky pri jahničkách slúžiacich na obnovu základného stáda, nezasielanie zmien v stavoch zvierat do CEHZ, nedostatky vo vedení Individuálneho registra na farme a v neposlednom rade aj neoznačené zvieratá.

**3.3.3. Plán kontrolnej činnosti na rok 2017 v chove oviec:**

* vykonávanie inšpekčných kontrol zameraných na činnosť výberovej komisie na

nákupných trhoch oviec podľa územnej pôsobnosti pracovísk,

* vykonávanie prevažne neohlásených inšpekčných kontrol zameraných na prirodzenú plemenitbu počas pripúšťacej sezóny.

**3.4. VÝSLEDKY KONTROLNEJ ČINNOSTI NA ÚSEKU CHOVU KÔZ**

V roku 2016 bolo v chovoch kôz vykonaných celkovo **56** IK. Porušenie zákona bolo zistené pri **29** kontrolách, čo je **51,79 %** z celkového počtu kontrol. Z toho **7** kontrolovaných subjektov prijalo opatrenia na odstránenie zistených nedostatkov. K porušeniu jednotlivých ustanovení zákona došlo v **59** prípadoch. §18 ods. 4 bol porušený **20** krát, čo je **35,71 %** z celkového počtu kontrol v chove kôz.

Tabuľka č. 12 - Počet vykonaných IK v chovoch kôz v rokoch 2014 – 2016

|  |  |  |  |
| --- | --- | --- | --- |
| **Kontrolovaný rok** | **2014** | **2015** | **2016** |
| **Počet kontrol** | 44 | 48 | 56 |
| **S porušením zákona** | 15 | 13 | 29 |
| **S porušením zákona**  **v %** | 34,09 | 27,08 | 51,79 |

Z tabuľky č. 12 možno konštatovať, že v roku 2016 bol vykonaný najväčší počet IK a zároveň zistený najväčší počet porušení za ostatné tri roky a to aj v % vyjadrení. V porovnaní s rokom 2015 došlo k  výraznému nárastu porušení, takmer o 25 %.

Tabuľka č. 13 - Počet IK podľa charakteru kontrolovaného chovateľského subjektu v chove kôz

|  |  |  |  |  |  |  |
| --- | --- | --- | --- | --- | --- | --- |
| **spol. s r.o.** | **a.s.** | **družstvo** | **FO** | **SHR** | **iného charakteru** | **spolu** |
| 18 | 0 | 1 | 5 | 32 | 0 | 56 |

Najväčší počet **32** IK bol vykonaný u SHR, čo je **57,14 %** z celkového počtu kontrol v chove kôz.

**3.4.1. Najčastejšie zistené nedostatky na úseku chovu kôz**

* **§ 14 ods. 1 -** zisťovanie a evidovanie pôvodu**,**
* **§ 15 -** poskytnutie údajov o pôvode, identifikácii a mieste určenia zvierat,
* **§ 18 ods. 4 -** používanie plemenníkov s Osvedčením o použití na plemenitbu.

### Tabuľka č. 14 - Najčastejšie zistené nedostatky v chove kôz za obdobie rokov 2014 – 2016


|  |  |  |  |  |  |  |
| --- | --- | --- | --- | --- | --- | --- |
| **Rok** | **2014** | | **2015** | | **2016** | |
| Počet kontrol | Počet zistených  porušení | Počet kontrol | Počet zistených  porušení | Počet kontrol | Počet zistených porušení |
| **§ 14, ods. 1** | 39 | 13 | 45 | 10 | 50 | 20 |
| **§ 15** | 41 | 6 | 47 | 7 | 55 | 19 |
| **§ 18, ods. 4** | 35 | 13 | 35 | 7 | 50 | 20 |

Z tabuľky č. 14 vyplýva, že počty kontrol jednotlivých ustanovení zákona za ostatné tri roky mierne narástli, ale v počte porušení možno hovoriť o rapídnom náraste. V porovnaní s rokom 2015 narástol počet porušení v § 14 ods. 1 dvojnásobne, pri § 15 a § 18 ods. 4 bol nárast takmer trojnásobný. Na základe týchto výsledkov možno hovoriť o výraznom zhoršení situácie v chove kôz v zisťovaní a evidovaní pôvodu, plemenitbe a vo vedení CEHZ.

**Prehľad kontrolovaných a porušovaných ustanovení zákona v chove kôz podľa pracovísk je uvedený v prílohe č. 9**

# Graf č. 4 - Počty kontrol najviac kontrolovaných a porušovaných ustanovení zákona v roku 2016

# v chove kôz



**3.4.2. Analýza nedostatkov v chove kôz a návrh opatrení**

Najviac porušovanými ustanoveniami zákona v roku 2016 boli § 14 ods.1, § 15 a § 18 ods. 4. Ich porušovanie súviselo s nedostatkami v zisťovaní a  evidovaní pôvodu potomstva určeného na obnovu základného stáda, pôvodu plemenníkov v plemenitbe, nedostatkami vo vedení evidencii týkajúcej sa identifikácie a miesta určenia zvierat a využívaním plemenníkov bez vydaného Osvedčenia o použití na plemenitbu (nezákonná plemenitba).

V roku 2016 bolo v úžitkových chovoch kôz prekontrolovaných **48** capov, z toho **23** capov pôsobilo v plemenitbe bez vydaného POP a Osvedčenia o použití na plemenitbu, čo je **47,9 %** z celkového počtu skontrolovaných capov. Príčinu tohto stavu možno aj naďalej hľadať v nedostatočnej ponuke plemenných capov každoročne predvádzaných na NT (v roku 2016 bolo zaradených do plemenitby **25** ks plemenných capov). Väčšina vyprodukovaných plemenných capov pochádza od chovateľov organizovaných v Slovenskom zväze chovateľov (ďalej len­ „SZCH“), ktorý je aj organizátorom NT plemenných capov a zároveň vykonávateľom KÚ v chove kôz. Nedostatok plemenníkov a zároveň ich vysoká nákupná cena na Slovensku vedie chovateľov k nezákonnej plemenitbe.

Podiel kontrol s porušením § 14 ods. 1 stúpol v chove kôz z 22 % v roku 2015 na 40 % v roku 2016. V § 15 stúpol podiel kontrol s porušením z 15 % v roku 2015 na 35 % v roku 2016. Podiel kontrol s porušením § 18 ods. 4 stúpol v chove kôz z 20 % v roku 2015 na 40 % v roku 2016.

Na záver môžeme konštatovať, že hlavnými príčinami porušení ustanovení zákona naďalej ostávajú pôsobenie plemenníkov bez Osvedčení o použití na plemenitbu, nezisťovanie a neevidovanie pôvodu zo strany matky pri kozičkách slúžiacich na obnovu základného stáda, neoznačené zvieratá, nezaregistrované zvieratá, nezasielanie zmien v stavoch do CEHZ a nevedenie Individuálneho registra kôz na farme.

**3.4.3. Plán  kontrolnej činnosti na rok 2017 v chove kôz:**

* vykonávanie inšpekčných kontrol zameraných na činnosť VK na nákupných trhoch kôz podľa územnej pôsobnosti pracovísk,
* vykonávanie prevažne neohlásených inšpekčných kontrol zameraných na prirodzenú plemenitbu počas pripúšťacej sezóny.
  1. **VÝSLEDKY KONTROLNEJ ČINNOSTI NA ÚSEKU CHOVU KONÍ**

V roku 2016 bolo v chove koní vykonaných celkovo **61** IK. Porušenia zákona boli zistené pri **18** kontrolách, čo je **29,51 %** z celkového počtu kontrol. Opatrenia na odstránenie zistených nedostatkov si prijalo **7** subjektov. K porušeniu jednotlivých ustanovení zákona došlo v **33** prípadoch. § 18 ods. 4 bol porušený v **11** prípadoch, čo je **18,03 %** z celkového počtu kontrol.

Tabuľka č. 15 - Počet vykonaných IK v chovoch koní v rokoch 2014 – 2016

|  |  |  |  |
| --- | --- | --- | --- |
| **Kontrolovaný rok** | **2014** | **2015** | **2016** |
| **Počet kontrol** | 66 | 57 | 61 |
| **S porušením zákona** | 29 | 17 | 18 |
| **S porušením zákona**  **v %** | 43,94 | 29,82 | 29,51 |

Z údajov v tabuľke č. 15 možno konštatovať, že roky 2015 a 2016 sú svojimi výsledkami takmer identické. Za ostatné tri roky možno konštatovať, že porušovanie zákona sa v percentuálnom vyjadrení znížilo, v porovnaní s rokom 2014 až o 16 %.

Tabuľka č. 16 - Počet IK podľa charakteru kontrolovaného chovateľského subjektu v chove koní

|  |  |  |  |  |  |  |
| --- | --- | --- | --- | --- | --- | --- |
| **spol. s r. o.** | **družstvo** | **FO** | **SHR** | **a.s.** | **iného charakteru** | **spolu** |
| 18 | 7 | 6 | 28 | 1 | 1 | 61 |

Najväčší počet 28 IK bol vykonaný u SHR.

**3.5.1. Najčastejšie zistené nedostatky na úseku chovu koní**

* **§ 14 ods. 1** - zisťovanie a evidovanie pôvodu,
* **§ 15 -** poskytnutie údajov o pôvode a identifikácii a miesta určenia v chove,
* **§ 18 ods. 4 -** použitie plemenníkov s vyd. POP a Osvedčením o použití na plemenitbu.

### Tabuľka č.17 - Najčastejšie zistené nedostatky v chove koní za obdobie rokov 2014 – 2016


|  |  |  |  |  |  |  |
| --- | --- | --- | --- | --- | --- | --- |
| **Rok** | **2014** | | **2015** | | **2016** | |
| Počet kontrol | Počet zistených  porušení | Počet kontrol | Počet zistených  porušení | Počet  kontrol | Počet zistených  porušení |
| **§ 14, ods. 1** | 65 | 16 | 56 | 12 | 59 | 12 |
| **§ 15** | 66 | 26 | 57 | 7 | 61 | 10 |
| **§ 18, ods. 4** | 61 | 14 | 42 | 10 | 46 | 11 |

Z tabuľky č. 17 je zrejmé, že pri všetkých najčastejšie porušovaných ustanoveniach zákona došlo v roku 2016 oproti roku 2015 k nárastu počtu kontrol. Porušovanie § 14 ods. 1 v % vyjadrení má klesajúcu tendenciu. Počte porušení § 15 mierne stúpol oproti roku 2015 a u § 18 ods. 4 sa počet porušení v % za ostatné tri roky drží na úrovni 23 %.

**Prehľad kontrolovaných a porušovaných ustanovení zákona v chove koní podľa pracovísk je uvedený v prílohe č. 10**

# Graf č. 5 - Počty kontrol najviac kontrolovaných a porušovaných ustanovení zákona v roku 2016

# v chove koní



* + 1. **Analýza nedostatkov a návrh opatrení na úseku chovu koní**

Kone patria medzi špecifický druh HZ. Žijú oproti iným HZ podstatne dlhšie, často sa mení za ich života majiteľ, resp. držiteľ a taktiež sa oproti iným hospodárskym zvieratám viac pohybujú po území SR a v zahraničí. To prináša komplikované zisťovanie a dokazovanie, kto zavinil porušenie zákona. Pri kontrolách vykonaných v roku 2016 bolo vo väčšine subjektov zistené, že kontrolované subjekty nemajú záujem o výkon plemenitby v chove koní a odchov žriebät. Jednoduchšie a lacnejšie je kúpiť ,,hotového“ koňa. Kontrolované subjekty chovali kone ako hobby, na športové účely, resp. ako dobytčie jednotky.

Inšpekčné kontroly v chovoch koní boli zamerané na zisťovanie a evidovanie pôvodu, poskytnutie údajov o pôvode, o identifikácii a mieste určenia a na samotnú plemenitbu. Celkovo bolo skontrolovaných **426** ks koňovitých zvierat, z ktorých bolo **305** ks koní vlastných, **121** ks koní v držbe.

Skontrolovaných bolo celkom **18** žrebcov pôsobiacich v prirodzenej plemenitbe, z toho **4** žrebce nemali vydané POP a Osvedčenie o použití na plemenitbu (nezákonná plemenitba), čo predstavuje **22,22 %** podiel z počtu skontrolovaných žrebcov v plemenitbe.

V roku 2016 bola kontrolná činnosť v chove koní zameraná na subjekty, v ktorých v minulosti boli zistené porušenia, na nové subjekty, u ktorých nebola doteraz vykonaná kontrola a na subjekty, kde sa podľa CEHZ nachádza potomstvo po nelicentovaných resp. neznámych žrebcoch.

Podrobnejšou analýzou vykonaných inšpekčných kontrol bolo zistené, že práve plemenitba a  následne pôvod narodeného potomstva sú najčastejším nedostatkom v chove koní. Stále pretrvávajúcim nedostatkom čo sa týka pôvodu v chove koní, je predaj neoznačených žriebät alebo gravidných kobýl bez dokladov o pripustení. Podľa výpovedí kontrolovaných subjektov sa vždy jednalo o náhodné pripustenia kobýl, napr. žrebcami počas výcviku v zahraničí, resp. počas pretekov alebo žrebcami nachádzajúcimi sa v chove prípadne v susedstve.

V porovnaní s predchádzajúcimi rokmi mal na porušovaní zákona výrazne nižší podiel § 15, ktorý bol porušený len v 10 prípadoch. Pri kontrolách bolo zistené, že častými nedostatkami boli nezaregistrované kone, nezasielanie zmien do CE, nedostatky v pasoch koní a neoznačené kone. Opäť boli v chovoch nachádzané kone, ktoré neboli označené a zaregistrované podľa platnej legislatívy.

Zo zistení pri výkone inšpekčnej a kontrolnej činnosti možno prijať nasledujúci záver. V chove koní sa dlhodobo porušuje zákon, pretrvávajú rovnaké nedostatky a situácia sa vôbec nezlepšuje. Problémy s nežiaducim pripustením nastávajú hlavne v chovoch, v ktorých sa nachádzajú žrebce, alebo sa žrebce nachádzajú v susedstve.

**3.5.3. Plán kontrolnej činnosti na rok 2017 v chove koní :**

* vykonávanie inšpekčných kontrol so zameraním na plemenitbu a pôvod

narodeného potomstva s dôrazom na nových chovateľov

* 1. **VÝSLEDKY KONTROLNEJ ČINNOSTI NA ÚSEKU CHOVU HYDINY**

V roku 2016 boli v chove hydiny vykonané **4** IK inšpektormi Pracoviska Prešov, pričom porušenie zákona **nebolo zistené.**

**Prehľad kontrolovaných a porušovaných ustanovení zákona v chove hydine podľa pracovísk je uvedený v prílohe č. 11**

**3.6.1.Analýza nedostatkov a návrhy opatrení v chove hydiny**

V chove hydiny boli vykonané 4 inšpekčné kontroly, pri ktorých nebolo zistené porušenie zákona. Skontrolovaný chovatelia vlastnili spolu 254 762 ks hydiny. Z uvedeného počtu hydiny bolo 1106 ks nosníc. Kontrolované subjekty nevykonávali plemenitbu, ale využívali produkty hybridizácie zamerané na produkciu mäsa a vajíčok. Zvieratá boli dovezené ako jednodňové kurčatá zo zahraničia. Sú produktom firiem zaoberajúcimi sa šľachtením hydiny. Hydina v produkčných veľkochovoch sa neoznačovala. Kontrolované subjekty si viedli evidenciu naskladnenia, zdravotného stavu, vyskladnenia, prípadne znášky. Pri kontrolách boli predložené turnusové a dodacie listy s požadovanými údajmi. Kontroly v chove hydiny boli vykonávané v čase keď boli zvieratá naskladnené, alebo už boli v plnom produkčnom cykle.

**3.6.2. Plán  kontrolnej činnosti na rok 2017 v chove hydiny:**

* vykonávanie inšpekčných kontrol v chove hydiny.

**3.7. VÝSLEDKY KONTROLNEJ ČINNOSTI NA ÚSEKU CHOVU**

**KRÁLIKOV**

V roku 2016 neboli v chove králikov vykonané žiadne inšpekčné kontroly.

3.7.1. Plán kontrolnej činnosti na rok 2017 v chove králikov:

* vykonať kontroly v chove králikov na úrovni drobnochovu.
  1. **VÝSLEDKY KONTROLNEJ ČINNOSTI NA ÚSEKU CHOVU**

**VČIEL**

V roku 2016 bolo v chove včiel vykonaných celkovo **13** IK. Porušenia zákona v chove včiel **neboli zistené**. Podľa charakteru subjektu **10** IK bolo vykonaných u FO, **2** u SHR a **1** na družstve.

**Prehľad kontrolovaných a porušovaných ustanovení zákona v chove včiel podľa pracovísk je uvedený v prílohe č. 12**

* + 1. **Analýza nedostatkov a návrh opatrení v chove včiel**

Inšpekčné kontroly v roku 2016 boli zamerané na chovateľov realizujúcich rozmnožovacie a úžitkové chovy včiel. Celkove skontrolované subjekty vlastnili **706** včelstiev. Pri kontrolách sa kládol dôraz na fyzické prehliadky náhodne vybraných včelstiev (približne 10 % z celkového počtu včelstiev) a posúdenie exteriérových znakov pre plemeno Včela kranská. Vo všetkých kontrolovaných včelstvách sa nachádzali matky, ktoré vykazovali exteriérové znaky pre plemeno Včela kranská. Pri IK bolo zistené, že kontrolované subjekty vykonávajú v chove voľné párenie včelích matiek alebo nakupujú inseminované matky zo šľachtiteľských chovov.

V chovoch bola vedená predpísaná evidencia a dosiahnuté výsledky za jednotlivé včelstvá boli zasielané pravidelne poverenej plemenárskej organizácii. Všetky RCH boli zapojené do kontroly úžitkovosti. Všetky skontrolované matky boli označené predpísaným spôsobom – farebným opalitom alebo farbou prislúchajúcou k roku narodenia včelej matky.

Kontrolované subjekty sú členmi Slovenského zväzu včelárov. RCH mali dekréty vydané uznanou chovateľskou organizáciou, Združenie chovateľov včelích matiek slovenskej kranskej včely v Liptovskom Hrádku.

**3.8.2. Plán  kontrolnej činnosti na rok 2017 v chove včiel:**

* vykonávanie inšpekčných kontrol v chovoch včiel so zameraním na čistotu plemena Včela kranská.
  1. **VÝSLEDKY KONTROLNEJ ČINNOSTI NA ÚSEKU CHOVU RÝB**

V roku 2016 boli v chove rýb vykonané celkovo **3** IK. Porušenie zákona v chove rýb nebolo zistené. Podľa charakteru subjektu **1** IK bola vykonaná na družstve, **1** IK v spol. s r.o. a **1** IK v a.s.. Šľachtenie a  plemenitba hospodársky významných druhov rýb je ponechaná na samotných chovateľov. V chove rýb opäť nenastala žiadna výrazná zmena a boli zistené rovnaké skutočnosti ako v predchádzajúcich kontrolných obdobiach. V súčasnosti platná legislatíva presne nedefinuje, ktoré druhy rýb sú hospodársky významné. Rovnako presne nedefinuje, či sa zákon vzťahuje len na hospodárske chovy rýb alebo aj chovy produkujúce násadovú rybu pre zarybnenie voľných vôd. Potrebné je tiež zadefinovať systém označovania generačných rýb. V súčasnosti nie sú uznané žiadne plemená rýb a nie je zadefinovaný ani plemenný štandard u nás chovaných druhov rýb. Podľa zákona o šľachtení a plemenitbe HZ úlohy starostlivosti o rozvoj šľachtenia a plemenitby zabezpečuje uznaná chovateľská organizácia založená chovateľmi na účely zabezpečenia spoločných záujmov a postupov pri šľachtení a plemenitbe určitého druhu hospodárskych zvierat. Jej hlavnou úlohou je vypracovať šľachtiteľský program pre príslušný druh hospodárskych zvierat a zabezpečiť dostatočne početný súbor čistokrvných plemenných hospodárskych zvierat tohto druhu, plemena alebo línie na plnenie šľachtiteľského programu. Ďalej musí zabezpečiť štatút plemenárskej evidencie a vytvoriť odborné predpoklady na vedenie plemenárskej evidencie a plnenie šľachtiteľského programu. Tieto úlohy starostlivosti o rozvoj šľachtenia a plemenitby na úseku chovu rýb by malo zabezpečovať Združenie chovateľov rýb na Slovensku so sídlom v Príbovciach v spolupráci s uznávacou komisiou pri MPRV SR pre chov rýb. V súčasnosti sa v chove rýb nepoužíva jednotná metodika hodnotenia úžitkových a reprodukčných vlastností, zároveň chovatelia používajú rozdielnu chovateľskú evidenciu a nie je vypracovaná žiadna metodika kontroly úžitkovosti v chove rýb. Jednotliví chovatelia majú vlastný rozsah vlastností, ktoré sledujú a zároveň majú stanovené vlastné selekčné kritériá pri sledovaných vlastnostiach.

**Prehľad kontrolovaných a porušovaných ustanovení zákona v chove rýb podľa pracovísk je uvedený v prílohe č. 13**

* + 1. **Plán  kontrolnej činnosti na rok 2017 v chovoch rýb:**
* vykonávanie inšpekčných kontrol v reprodukčných chovoch rýb.

**4**. **SPRÁVNE KONANIA**

**4.1. Začaté správne konania a vydané rozhodnutia**

V roku 2016 komisia PISR na prerokovanie správnych konaní prehodnotila **180** protokolov z inšpekčných kontrol, z toho **60** protokolov z inšpekčných kontrol vykonaných v roku 2015. Správne konanie podľa zákona č. 71/1967 Zb.2 bolo začaté v **87** veciach. O uložení pokuty bolo rozhodnuté v 82 veciach.

Tabuľka č. 18 - porovnanie počtu prerokovaných protokolov a vydaných rozhodnutí o pokute

v rokoch 2011 až 2016

|  |  |  |  |
| --- | --- | --- | --- |
| **Rok** | **Prerokované**  **protokoly** | **Začaté**  **správne konania** | **Rozhodnutia**  **o pokute** |
| 2011 | 55 | 41 | 35 |
| 2012 | 58 | 48 | 44 |
| 2013 | 77 | 52 | 44 |
| 2014 | 130 | 74 | 71 |
| 2015 | 136 | 74 | 70 |
| **2016** | **180** | **87** | **82** |

**4.2. Pokuty  uložené v správnom konaní**

**4.2.1. Rozhodnutia**

Najviac správnych konaní bolo začatých a následne najviac pokút bolo v roku 2016 uložených kontrolovaným subjektom s právnou formou SHR. Táto skutočnosť súvisí s tým, že SHR je naďalej (podobne ako v predchádzajúcich rokoch) najrozšírenejšou právnou formou zriaďovanou chovateľmi s cieľom venovať sa poľnohospodárskej prvovýrobe.

Tabuľka č. 19 - Počet vydaných rozhodnutí o pokute podľa charakteru kontrolovaného subjektu,

porovnanie počtu uložených pokút prvý krát a opakovane

|  |  |  |  |  |  |  |
| --- | --- | --- | --- | --- | --- | --- |
| **Charakter kontrolovaného subjektu** | **Spoločnosť s ručením obmedzeným**  **s r.o.** | **Samostatne hospodáriaci roľník SHR** | **Fyzická osoba**  **FO** | **Družstvo** | **Iné subjekty**  **(v.o.s.,**  **Združenie)** | **Spolu** |
| Pokuta uložená prvý krát | 18 | 26 | 11 | 8 | 2 | 65 |
| Pokuta uložená pri opakovanom zistení nedostatkov | 4 | 12 | 0 | 1 | 0 | 17 |
| Počet uložených pokút celkom | 22 | 38 | 11 | 9 | 2 | 82 |

**4.2.2. Odvolania**

Odvolanie proti rozhodnutiu o pokute podali v roku 2016 traja účastníci konania. Správny orgán v jednej veci o odvolaní rozhodol v zmysle § 57 správneho poriadku autoremedúrou a v dvoch veciach odvolanie postúpil na rozhodnutie odvolaciemu orgánu. Odvolací orgán - MPRV SR - rozhodol v jednej veci o odvolaní spôsobom navrhovaným správnym orgánom teda odvolanie zamietol a rozhodnutie o pokute potvrdil v druhej veci rozhodnutie správneho orgánu zrušil.

**4.2.3. Výška uložených pokút**

Rozhodnutiami vydanými v správnom konaní PISR v roku 2016 uložila pokuty v celkovej výške 15 630,00 Eur.

Tabuľka č. 20 - Porovnanie počtu sankcionovaných subjektov a celkovej výšky pokút v rokoch

2012 až 2016

|  |  |  |  |
| --- | --- | --- | --- |
| **Obdobie - Rok** | **Počet sankcionovaných subjektov** | **Celková výška uložených pokút v Eur** | **Priemerná výška uloženej pokuty v Eur** |
| 2012 | 49 | 6 540,00 | 134,00 |
| 2013 | 44 | 7 520,00 | 170,00 |
| 2014 | 71 | 18 890,00 | 266,00 |
| 2015 | 70 | 16 399,00 | 234,00 |
| **2016** | **82** | **15 630,00** | **190,00** |

**4.2.4. Vymáhanie pokút**

Návrh na vykonanie exekúcie podľa ustanovenia § 38 ods. 2 zákona č. 233/1995 Z. z.3 Exekučný poriadok v znení neskorších predpisov v roku 2016 podala PISR v piatich veciach. Exekútorka vymohla štyri pohľadávky, z toho dve pohľadávky z predchádzajúcich rokov.

**5. SŤAŽNOSTI, ŽIADOSTI, PODNETY**

Podanie, ktoré by sa mohlo kvalifikovať ako sťažnosť v zmysle zák. č. 9/2010 Z. z.4 o sťažnostiach nebolo doručené. Žiadosť o poskytnutie informácií podľa zák. 211/2000 Z. z.12  o slobodnom prístupe k informáciám bola doručená jedna. Organizácii bolo doručené jedno podanie, ktoré malo charakter podnetu resp. žiadosti o vykonanie inšpekčnej kontroly. Podnet správny orgán riadne prešetril, výsledkom bol Protokol o kontrole.

**6. ROZPOČET**

**6.1. ZÁVÄZNÉ UKAZOVATELE ROZPOČTU**

**Rozpisovým listom** MPRV SR spis. č. 841/2016-330 zo dňa 22.01.2016 boli PISR pre rok 2016 „**Rozpísané záväzné ukazovatele štátneho rozpočtu“** nasledovne:

**I. PRÍJMY ORGANIZÁCIE**

***Príjmy na rok 2016 neboli v rámci schváleného rozpočtu rozpočtované.***

* Záväzný ukazovateľ (zdroj 111) **0** Eur

**II. VÝDAVKY ORGANIZÁCIE**

Tabuľka č. 21 - Rozpis v Eur

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Zdroj** | **Program** | **Funkčná**  **klasifikácia** | **600**  **Bežné**  **výdavky** | 610  **Mzdy, platy,**  **služobné príjmy** | 620  **Poistné a prísp. do poisťovní** | 630  **Tovary**  **a služby** | 640  **Bežné**  **transfery** | **700 Kapit. výdavky** | **Výdavky**  **Spolu**  **600 +**  **700** |
| **111** | **0910602** | **04 212** | **176 885** | **105 746** | **36 958** | **33 483** | **698** | **0** | **176 885** |

Z hľadiska **programovej štruktúry** boli všetky výdavky rozpočtu alokované na programe

**0910602** - Štátna kontrola plemenitby a šľachtenia hospodárskych zvierat a zdroji 111- prostriedky štátneho rozpočtu.

V rámci programového rozpočtovania boli zadefinované ciele a ich merateľné ukazovatele. Kontrola plnenia cieľov z hľadiska dosiahnutého výsledku a výstupu poukazuje na opodstatnenosť rozpočtovej požiadavky.

Tabuľka č. 22 - Hodnotenie cieľov a ich merateľných ukazovateľov k 31.12.2016

|  |  |  |  |
| --- | --- | --- | --- |
| **Cieľ** | **Merateľný**  **ukazovateľ** | **Plán** | **Skutočnosť** |
| **1. zníženie čiernej plemenitby**  **(výsledkový)** | **%** | 17 | 13,1 |
| **2. počet kontrol**  **(výstupový)** | ks | 450 | 450 |

**6.1.1. Úpravy rozpočtu**

Pôvodne schválený rozpočet organizácie bol v priebehu roka 2016 upravený rozpočtovými opatreniami MF SR a  MPRV SR v súlade s  ustanoveniami zákona č. 523/2004 Z. z.5 o rozpočtových pravidlách verejnej správy a o zmene a doplnení niektorých zákonov v znení neskorších predpisov.

**I. PRÍJMY /200/**

Tabuľka č. 23 - Prehľad rozpočtových opatrení príjmov

|  |  |  |  |  |  |  |
| --- | --- | --- | --- | --- | --- | --- |
| **P. č.** | **Zdroj** | **Titul úpravy** | **Kategória EK** | **Suma v Eur** | **Účel úpravy** |  |
| 1. | 111 | Navýšenie príjmov rozpočtu | **220** Administratívne a iné poplatky a platby | **+10 000,00** | Na základe zisteného plnenia |

**II. VÝDAVKY**

Tabuľka č. 24 - Prehľad rozpočtových opatrení výdavkov

|  |  |  |  |  |  |  |
| --- | --- | --- | --- | --- | --- | --- |
| **P. č.** | **Zdroj** | **Titul úpravy** | **Kategória EK** | **Suma v Eur** | **Účel úpravy** |  |
| 1. | 111 | Navýšenie výdavkov rozpočtu | 610- Mzdy | **18 726,00** | Na nekryté výdavky rozpočtu mzdy |  |
| 620- Poistné | **6 545,00** | Súvisiace poistné a odvody do poisťovní |
| 2. | 111 | Navýšenie výdavkov rozpočtu | 700- kapitálové  výdavky | **14 000,00** | Na nákup osobného automobilu |
| 3. | 111 | Navýšenie výdavkov rozpočtu | 610- Mzdy | **3 582,00** | V súlade s NV SR č. 431/2015 Z. z. a 432/2015 Z. z. (valorizácia platov) |
| 620- Poistné | **1 252,00** | Súvisiace poistné a odvody do poisťovní |
| 4. | 11H-M | Povolené prekročenie | 610- Mzdy | **14 552,00** | Na mzdy z účtu mimorozpočtové zdroje dary a granty |  |
| Povolené prekročenie | 620- Poistné | **5 085,92** | Súvisiace poistné a odvody do poisťovní z účtu mimorozpočtové zdroje dary a granty |  |

Tabuľka č. 25 - Po premietnutí rozpočtových opatrení z úrovne MF SR a MPRV SR ako aj vnútorných na organizácií - bežné výdavky boli upravené záväzné ukazovatele MPRV SR na rok 2016 nasledovne:

|  |  |  |
| --- | --- | --- |
| **Ukazovateľ** | **Schválený rozpočet** | **Upravený rozpočet** |
| **I. Príjmy** | 0,00 | **10 000,00** |
| **II. Výdavky**  **Zdroj 111** | 176 885,00 | **220 990,00** |
| **Kapitálové 700** | **0,00** | **14 000,00** |
| **Bežné 600** | **176 885,00** | **206 990,00** |
| v tom : 610- mzdy | 105 746,00 | 128 054,00 |
| 620- poistné a odvody | 36 958,00 | 47 413,01 |
| 630- tovary a služby | 33 483,00 | 31 173,56 |
| 640- bežné transfery | 698,00 | 349,43 |
| **Zdroj 11H** | 0,00 | **19 637,92** |
| v tom : 610- mzdy | 0,00 | 14 552,00 |
| 620- poistné a odvody | 0,00 | 5 085,92 |

**6.2. ČERPANIE ROZPOČTU**

Tabuľka č. 26 - Čerpanie rozpočtu podľa ekonomickej klasifikácie a zdroja v Eur

|  |  |  |  |  |
| --- | --- | --- | --- | --- |
| **Položka**  **rozpočtovej klasifikácie** | **Schválený** | **Upravený** | **Skutočnosť** | **% plnenia** |
| **Výdavky**  **Zdroj 111** | **176 885,00** | **220 990,00** | **220 980,00** | **99,99** |
| z toho : | | | | |
| **700 Kapitálové** | 0,00 | 14 000,00 | 13 990,00 | 99,99 |
| **600 Bežné** | 176 885,00 | 206 990,00 | 206 990,00 | 100,00 |
| v tom : | | | | |
| **610-** mzdy, platy a OVV | **105 746,00** | **128 054,00** | **128 054,00** | 100,00 |
| **620-** poistné | **36 958,00** | **47 413,01** | **47 413,01** | 100,00 |
| **630-** tovary a služby v tom : | **33 483,00** | **31 173,56** | **31 173,56** | 100,00 |
| **631-** cestovné náhrady | 4 224,00 | 4 161,10 | 4 161,10 | 100,00 |
| **632-** energia, voda a komun. | 5 861,00 | 3 970,84 | 3 970,84 | 100,00 |
| **633-** materiál | 4 283,00 | 2 729,54 | 2 729,54 | 100,00 |
| **634** dopravné | 9 379,00 | 10 017,54 | 10 017,54 | 100,00 |
| **635-** rutinná a štand. Údržba | 455,00 | 180,12 | 180,12 | 100,00 |
| 636- nájomné za prenájom | 2 033,00 | 1 786,08 | 1786,08 | 100,00 |
| **637-** služby | 7 248,00 | 8 328,34 | 8 328,34 | 100,00 |
| **640-** bežné transfery | **698,00** | **349,43** | **349,43** | 100,00 |
| **Zdroj 11H** |  |  | **19 637,92** | 100,00 |
| **610**- mzdy, platy a OVV |  |  | 14 552,00 | 100,00 |
| **620-** poistné |  |  | 5 085,92 | 100,00 |
| **Výdavky celkom (zdroj 111+11H)** |  |  | 240 617,92 | **99,99** |

**6.2.1. Kapitálové výdavky**

Organizácia čerpala kapitálové výdavky na 99,93 % z upraveného rozpočtu, účelovo na nákup osobného motorového vozidla v sume 13 990,00 Eur.

**6.2.2. Bežné výdavky**

**Mzdy, platy a ostatné osobné vyrovnania (610)**

Viac ako polovica (59,78 %) schválených bežných výdavkov rozpočtovaných aj upravených (61,86 %) na činnosť organizácie predstavovali výdavky na mzdy a platy zamestnancov. Mzdové prostriedky boli za rok 2016 účtovne čerpané vo výške 142 606,00 Eur. V celkovom čerpaní výdavkov na mzdy sú zahrnuté aj finančné prostriedky z mimorozpočtového zdroja 11H, účtu dary a granty, v objeme 14 552,00 Eur.

**Poistné a príspevky do poisťovní (620)**

Poistné a príspevky do poisťovní boli v roku 2016 čerpané v celkovej výške 52 498,93 Eur. V tom boli použité aj mimorozpočtové prostriedky zo zdroja 11H. Výška poistného zodpovedá 34,95 % z objemu mzdových prostriedkov a príspevku zamestnávateľa na doplnkové dôchodkové poistenie (EP 627 – 2 679,89 Eur).

**Tovary a služby (630)**

V rámci kategórie EK 630 bolo najvyššie čerpanie na ekonomickej podpoložke 631001– cestovné tuzemské (4 161,10 Eur, v percentách 13,35 %), 634001 – PHM (6 494,51 Eur, v percentách 20,83%), 637014 – stravovanie (4 808,52 Eur, v percentách 15,42 %).

**Bežné transfery (640)**

Rozpočtované prostriedky bežných transferov boli v roku 2016 čerpane na 100 % výšky upraveného rozpočtu ( 349,43 Eur) na náhradu príjmu pri dočasnej pracovnej neschopnosti.

* 1. **PLNENIE PRÍJMOV ROZPOČTU**

Tabuľka č. 27 - Prehľad plnenia príjmov rozpočtu za rok 2016 v Eur

|  |  |  |  |  |
| --- | --- | --- | --- | --- |
| **Rozpočtová**  **položka** | **Zdroj** | **Schválený rozpočet** | **Upravený rozpočet v Eur** | **Skutočnosť**  **v Eur** |
| **200 Nedaňové**  **príjmy** | **111** | 0 | 10 000,00 | **34 730,85** |
| z toho:  220 Administratívne  a iné poplatky a platby | 111 | 0 | 10 000,00 | 14 739,76 |
| 230 Kapitálové príjmy | 111 | 0 | 0 | **330,00** |
| 290 Iné nedaňové príjmy | 111 | 0 | 0 | **23,17** |
| 290 Iné nedaňové príjmy | 11H | 0 | 0 | **19 637,92** |

Na príjmový účet PISR „Pokuty a penále“ vedený v Štátnej pokladnici boli sústredené príjmy z uložených pokút v správnom konaní  súvisiace s uplatňovaním zák. č. 194/1998 Z. z. v konečnej sume 14 739,76Eur.

Na príjmový účet „Iné nedaňové príjmy“ boli prevedené finančné prostriedky:

* z BÚ – dary a granty v sume 19 637,92 Eur
* z predaja hnuteľného majetku štátu (osobného automobilu) 330,00 Eur
* z  nespotrebovaného poistného PZZ v sume 23,17 Eur.

**6.4. BEŽNÉ ÚČTY**

Organizácia má zriadené v Štátnej pokladnici tri bežné účty.

Tabuľka č. 28 - Prehľad a pohyb na bežných účtoch

|  |  |  |  |  |
| --- | --- | --- | --- | --- |
| **Názov účtu** | **Stav**  **k 1.1.2016** | **Pohyb na účte** | | **Stav**  **k 31.12.2016** |
| **Príjem** | **Výdaj** |
| Soc. fond | 3,11 | 2 122,29 | 1 829,37 | 296,03 |
| Depozitný účet | 14 162,68 | 15 984,58 | 14162,68 | 15 984,58 |
| Dary + granty | 0,00 | 19 637,92 | 19 637,92 | 0,00 |

**6.5. VEREJNÉ OBSTARÁVANIE**

PISR Nitra je verejným obstarávateľom v zmysle zákona č. 343/2015 Z. z.6  o verejnom obstarávaní a o zmene a  doplnení niektorých zákonov.

V roku 2016 bola zrealizovaná podlimitná zákazka na dodanie tovaru - nákup osobného motorového vozidla s použitím elektronickej aukcie prostredníctvom EKS.

Tabuľka č. 29 – Podlimitná zákazka

|  |  |  |  |  |  |
| --- | --- | --- | --- | --- | --- |
| **Postup verejného obstarávania** | **Predmet**  **zákazky** | **Hodnota zákazky**  **s DPH** | **Predmet**  **plnenia** | **Konečná hodnota aukčnej ponuky**  **s DPH** | **Dodávateľ** |
| Podlimitná zákazka s použitím elektronickej aukcii | Dodanie tovaru | 14 000,00 | Osobný automobil | 13 990,00 | TT CAR, s. r. o |

**6.6. ŠKODOVÉ PRÍPADY**

Škodovej komisii PISR ako poradnému organu vedúceho organizácie v oblasti uplatňovania práv na náhradu škody spôsobenej organizácií, v roku 2016 nebol nahlásený žiadny škodový prípad.

**6.7. FINANČNÉ KONTROLY**

**6.7.1. Vnútorné**

V súlade so zákonom č. 357/2015 Z. z.7 o finančnej kontrole a audite a o zmene a doplnení niektorých zákonov v znení neskorších predpisov a internej Smernice o finančnej kontrole boli vykonané základné finančné kontroly. Ich cieľom bolo overenie súladu finančnej operácie s rozpočtom, zmluvami, osobitnými a vnútornými predpismi. Kontrolami nebolo zistené porušenie zák. č. 357/2015 Z. z. 7.

**6.7.2. Vonkajšie**

Na základe poverenie Úradu vládneho auditu na vykonanie vládneho auditu bol vykonaný v organizácií vládny audit č. 16100057P-13, ktorého cieľom bolo overiť a hodnotiť hospodárnosť, efektívnosť, účinnosť a účelnosť pri hospodárení s verejnými financiami, dodržanie osobitných a vnútorných predpisov, overiť zúčtovanie finančných vzťahov so štátnym rozpočtom za roky 2013-2015.

Povinná osoba na základe zistených nedostatkov (10) stupňa závažnosti stredná (1) nízka (9) prijala opatrenia na nápravu zistených nedostatkov a na odstránenie príčin ich vzniku a s podpornou dokumentáciou zaslala splnenie opatrení auditujúcemu orgánu Úradu vládneho auditu.

Sociálnou poisťovňou bola vykonaná kontrola odvodu poistného na sociálne poistenie a príspevkov na starobné dôchodkové sporenie a kontrola plnenia zamestnávateľa podľa zákona o sociálnom poistení č. 461/2003 Z. z.13 v znení neskorších predpisov. Kontrolou neboli zistené žiadne rozdiely, porušenie všeobecných právnych predpisov a interných predpisov o sociálnom poistení.

1. **PERSONÁLNE OTÁZKY**

##### 7.1. ORGANIZAČNÁ ŠTRUKTÚRA

Podrobnosti o organizačnej štruktúre, rozsah, pôsobnosť, vzájomné vzťahy organizačných útvarov, rozsah plnení a zodpovednosti vedúcich štátnych zamestnancov a  ostatných zamestnancov upravuje organizačný poriadok s platnou organizačnou schémou.

Schéma organizačnej štruktúry platná od 1.1.2015

**RIADITEĽ /**

**VEDÚCI SLUŽOBNÉHO ÚRADU 1**

Ekonomický úsek /

Osobný úrad

VEDÚCI EÚ/OÚ 1

1

ADMIN. EKON. PRACOVNÍK 1

**Ekonomický úsek/ Osobný úrad**

Osobný úrad

**Právny úsek**

**Kontrolný úsek**

PRÁVNIK 1

VEDÚCI KÚ 1

VEDÚCI EÚ/OÚ 1

1

ADMIN. EKONOMIC. ZAMEST. 1

1

Pracovisko Nitra

INŠPEKTORI 3 3

Pracovisko BB BBBystrica

INŠPEKTORI 3

Pracovisko PO

INŠPEKTORI 2

* 1. **PERSONÁLNE OTÁZKY ZAMESTNANOSTI**

Riešenie personálnych otázok zamestnanosti je v PISR zabezpečované v súlade so zákonmi č. 400/2009 Z. z.1, č. 552/2003 Z. z.8, č. 553/2003 Z. z.9, č. 311/2001 Z. z.10 a ďalšími súvisiacimi právnymi predpismi.

**Jedným so záväzných ukazovateľov Štátneho rozpočtu pre rok 2016 bol ukazovateľ počtu zamestnancov v organizácii stanovený na 13 zamestnancov.**

Tabuľka č. 30 - Priemerný prepočítaný počet zamestnancov v roku 2016

|  |  |  |  |
| --- | --- | --- | --- |
|  | **Fyzický stav zamestnancov k 31.12.2016** | **Neplnenie počtu**  **zamestnancov**  **k 31.12.2016** | **Prepočítaný stav zamestnancov za**  **rok 2016** |
| Zamestnanci v štátnej službe | 11 | 1 | 10,73 |
| Zamestnanci vo verejnom záujme | 1 |  | 1 |
| **Spolu** | **12** | **1** | **11,73** |

Tabuľka č. 31 - Vzdelanostná štruktúra zamestnancov v roku 2016

|  |  |  |  |  |
| --- | --- | --- | --- | --- |
| **Ukazovateľ** | **Štátna služba** | **Verejná služba** | **Spolu** | **Podiel v %** |
| VŠ III. stupňa | 1 |  | 1 | 8,33 |
| VŠ II. stupňa | 10 |  | 10 | 83,34 |
| USO |  | 1 | 1 | 8,33 |
| **Spolu** | **11** | **1** | **12** | **100,00** |

Tabuľka č. 32 - Prehľad o počte zamestnancov, ich zaradení a štruktúre platov v zmysle

zák. č. 400/2009 Z. z.1 a zák. č. 553/2003 Z. z.9 k 31.12.2016

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Druh ŠŠ** | **Platová trieda**  **ŠS** | | | | **Počet miest v ŠŠ** | **Počet**  **miest vo VS** | **Platová**  **trieda**  **VS** | **Celkom počet v ŠS a VŠ** |
| **6** | **7** | **8** | **9** | **8** |  |
| Stála | 7 | 0 | 3 | 1 | 11 | 1 | 1 | 12 |
| **Celkom** | **7** | **0** | **3** | **1** | **11** | **1** | **1** | **12** |

Tabuľka č. 33 - Veková štruktúra zamestnancov PISR k 31.12.2016

|  |  |  |  |  |
| --- | --- | --- | --- | --- |
| **Vek v rokoch** | **Muži** | **Ženy** | **Počet spolu** | **Podiel v %** |
| od 31 - 40 | 2 |  | 2 | 16,66 |
| 41 - 50 | 4 | 1 | 5 | 41,67 |
| 51 - 60 | 1 | 4 | 5 | 41,67 |
| **Spolu** | **7** | **5** | **12** | **100,00** |

## Tabuľka č. 34 - Vekový priemer zamestnancov PISR k 31.12.2016

|  |  |  |  |
| --- | --- | --- | --- |
| Ukazovateľ | Muži | Ženy | Spolu |
| **Priemerný vek** | **44,56** | **53,55** | **48,31** |

**7.3. MZDOVÁ POLITIKA**

Bola limitovaná rozpočtovými výdavkami  upraveného rozpočtu na mzdy.

Tabuľka č. 35 - Objem vynaložených finančných prostriedkov na mzdy za rok 2015 - 2016

|  |  |  |  |  |
| --- | --- | --- | --- | --- |
| **Rok** | **Rozpočet v Eur** | | | |
| Zdroj | Schválený | Upravený | Čerpanie |
| 2015 | 111 | 103 499 | 120 529 | 120 529 |
| 72C | 0 | 7 996 | 7 996 |
| **111+72C** | **103 449** | **128 525** | **128 525** |
| 2016 | 111 | 105 746 | 128 054 | 128 054 |
| 11H | 0 | 14 552 | 14 552 |
| **111+11H** | **105 746** | **142 606** | **142 606** |

**7.3.1. Priemerná mesačná mzda**

Priemerná mesačná mzda v organizácii v roku **2016**, určená podielom mzdových prostriedkov upraveného rozpočtu na zdroji 111 + mimorozpočtového zdroja 11H (**142 606 Eu**r) k priemernému prepočítanému počtu zamestnancov (**11,73)**  bola **1 013 Eur**.

V roku **2015** bola priemerná mesačná mzda **913 Eur,**  pri rozpočte na mzdy zo zdroja 111 +72C (128 525 **Eur** )a rovnakom evidenčnom počte prepočítaných zamestnancov **11,73**. Nárast o **+100 Eur** súvisel s valorizáciou platov, neplnením počtu zamestnancov (13) a povoleným prekročením rozpočtu mzdy o sumu finančných prostriedkov z mimorozpočtového zdroja 11H

(**14 552** **Eur**), ktorá bola takmer dvojnásobkom sumy v porovnaní z mimorozpočtovými prostriedkami zo zdroja72 C (**7 996** **Eur**).

Tabuľka č. 36 - Štruktúra zdrojov financovania dosiahnutej priem. mzdy za rok 2015 - 2016

|  |  |  |  |  |
| --- | --- | --- | --- | --- |
| **Rok** | **Prepočítaný počet zamestnancov** | **Priemerná mzda**  **z prostriedkov ŠR**  **(v Eur)** | **Priemerná mzda**  **(v Eur)**  **zo zdroja**  **72C 11H** | **Priemerná mzda spolu**  **(v Eur)** |
| 2015 | 11,73 | 856 | 57 | 913 |
| 2016 | 11,73 | 909 | 103 | 1013 |

**7.4. SOCIÁLNA POLITIKA**

PISR má vybudovaný sociálny systém starostlivosti o zamestnancov. Dôraz bol kladený na obligátne výdavky hradené z rozpočtu a to na stravovanie a doplnkové dôchodkové sporenie

(ďalej len „DDS“).

Z tvorby sociálneho fondu v súlade s Internou smernicou PISR na vykonanie zák. č. 152/1994 Z. z.11 bol zabezpečený príspevok na stravovanie nad rámec zákonných predpisov v sume **0,83 Eur** na stravný lístok.

Príspevok zamestnávateľa na DDS bol vo výške 2% z objemu zúčtovaných platov, v celkovej sume **2 679,89 Eur**.

Tabuľka č. 37 - Tvorba a použitie sociálneho fondu

|  |  |  |
| --- | --- | --- |
|  | **Tvorba v Eur** | **Použitie v Eur** |
| Zostatok k 1.1.2016 | 3,11 | x |
| Tvorba SF za rok 2016 | 2 122,29 | x |
| Stravovanie zamestnancov | x | 1 829,37 |
| Spolu | **2 125,40** | **1 829,37** |
| Zostatok k 31.12.2016 | x | 296,03 |

**7.5. ROZVOJ ĽUDSKÝCH ZDROJOV**

Vzdelávací proces zamestnancov PISR v roku 2016 bol flexibilný podľa aktuálnych požiadaviek a dôraz bol kladený na prehlbovanie vzdelania formou interného samovzdelávania v služobnom čase.

**Účasť na odborných seminároch**

* Odborný seminár k zmenám pri správe registratúry v zmysle novely zákona o archívoch a registratúrach /2/
* Zákon o správnom konaní /1/
* Školenie k CEHZ Lužianky /3/

**Účasť na aktívoch, chovateľských dňoch, výstavách** dotýkajúcich sa problematiky šľachtenia, plemenitby, chovu HZ

* Pracovná porada k sprístupneniu údajov v CEHZ na PS SR š.p. BA, CEHZ Žilina /3/
* Výročná členská schôdza ZCHMD v Liptovskom Jáne /1/
* Chovateľský deň chovateľov pinzgauského dobytka v Podturni /3/
* Jarná bonitácia koní – NŽ Topoľčianky /2/
* Vyhodnotenie ŠCH plemena H100 – SHA – NPPC Lužianky /3/
* „Paráda býkov 2016“ , INSEMAS s.r.o. Lučenec SPB Zvolen /1/
* Odborný chovateľský deň spojený s exkurziou na farmách oviec v Maďarsku /2/
* Hodnotenie HZ na Národnej výstave HZ – AX Nitra /6/
* Výstava Agrokomplex 2016 v Nitre /9/
* VI. Chovateľský deň SHA – PVOD Kočín /5/
* 32. ročník MFF – Agrofilm – NPPC Lužianky /7/
* Chovateľský deň ZCHMD v Medziankach /2/
* Jesenná bonitácia koní – NŽ Topoľčianky /2/
* Demeter 2016 – Koliba Papradno /5/
* Seminár s názvom „Problematika drog v kontexte Protidrogovej politiky SR“ /1/
* Pracovná komisia pre uznávanie plemena SDO v Belej-Duliciach /1/

1. **HODNOTENIE A  ANALÝZA ČINNOSTI**

**1. PISR v rámci predmetu činnosti** vykonala v roku 2016 celkom **450** inšpekčných kontrol

tak, ako bolo v pláne kontrolnej činnosti.

**2. Inšpekčnými kontrolami** sa sledoval cieľ **znížiť nepovolenú plemenitbu na 17%**.


Tabuľka č. 38 - Prehľad počtu zistených porušení §18 ods. 4 zákona podľa druhu HZ

za rok 2015 a 2016

|  |  |  |  |  |  |  |
| --- | --- | --- | --- | --- | --- | --- |
| **Rok** | **2015** | | | **2016** | | |
| Druh HZ | Počet kontr. chovov | Z toho zistené porušenia  **§ 18 ods. 4** | Ukazovateľ  v **%** | Počet kontr.  chovov | Z toho zistené porušenia  **§ 18 ods. 4** | Ukazovateľ  v **%** |
| **HD** | 326 | 38 | 11,66 | 339 | 31 | 9,10 |
| **Ošípané** | 50 | 11 | 22,00 | 40 | 7 | 17,50 |
| **Ovce** | 109 | 21 | 19,27 | 150 | 37 | 24,70 |
| **Kozy** | 35 | 7 | 20,00 | 50 | 20 | 40,00 |
| **Kone** | 42 | 10 | 23,81 | 46 | 11 | 23,90 |
| **Spolu HZ** | 562 | 87 | 15,48 | **625** | 106 | **17,00** |


**Prehľad počtu zist. porušení §18 ods. 4 zákona podľa pracovísk je uvedený v prílohe č. 15**

Graf č. 6 - Prehľad počtu zistených  porušení § 18 ods. 4 v rokoch 2007 – 2016 v SR



Graf č. 7 - Prehľad počtu porušení § 18 ods. 4 za jednotlivé druhy HZ v rokoch

2007- 2016 v SR



**3.** **Prevažná časť pokút** bola v roku 2016 uložená za nezisťovanie a neevidovanie pôvodu zvierat a nezákonnú plemenitbu. V porovnaní s rokom 2015 pri mierne vyššom počte sankcionovaných subjektov **zistená a sankcionovaná nezákonná plemenitba (§ 18 ods. 4 plemenárskeho zákona) v roku 2016 poklesla takmer o 25%.**

Tabuľka č. 39 - Pokuty uložené v roku 2016 za porušenie kontrolovaných ustanovení zákona

u kontrolovaných druhov HZ

|  |  |  |  |  |  |  |  |
| --- | --- | --- | --- | --- | --- | --- | --- |
| Kontrolovaný druh HZ | §14  ods. 1 | §15 | §18  ods. 4 | §22  ods. 3 | §24  ods. 9 | §27  ods. 1 | spolu |
| HD | 20 | 5 | 19 | 0 | 4 | 0 | 48 |
| OVCE | 21 | 3 | 15 | 0 | 0 | 0 | 39 |
| KOZY | 8 | 0 | 9 | 0 | 0 | 0 | 17 |
| KONE | 6 | 0 | 7 | 0 | 0 | 0 | 13 |
| OŠÍPANÉ | 25 | 1 | 6 | 0 | 0 | 0 | 32 |
| SPOLU | 80 | 9 | 56 | 0 | 4 | 0 | - |

Cieľom kontrolnej činnosti ako aj ukladania pokút je zosúladiť činnosť chovateľov s ustanoveniami zákona a zvýšenie zodpovednosti chovateľov za stav plemenitby na Slovensku. Teda zmyslom uloženia pokuty nie je demotivácia a odradenie chovateľov od samotného chovu hospodárskych zvierat, ale impulz na dodržiavanie právnych predpisov, čo je v konečnom dôsledku zárukou odstránenia nedostatkov a zabránenie recidívy. Napriek tomu, že inštitúcia kontroly je  chovateľmi vnímaná kontroverzne, práve dôsledná kontrola a primerané represívne opatrenia sú najefektívnejším nástrojom na dosiahnutie nevyhnutnej zodpovednosti chovateľov za stav plemenitby v SR.

**4. PISR v roku 2016 zadala do databázy CEHZ spolu 579 kontrol fariem.** V súvislosti s CEHZ a zootechnickou kontrolou boli na 77 farmách zistené nedostatky ohľadne registrácie farmy, registrácie zvierat, nezasielania hlásení zmien do CE, nedostatkov v pasoch zvierat a iných nedostatkov súvisiacich s CE. **Konkrétne subjekty boli priebežne nahlasované ŠVPSSR.**

**5. Rozpočtový proces PISR schválený rozpočet na rok 2016 bol vo výške 101,74% schváleného rozpočtu roku 2015.** Na základe objektívnych požiadaviek organizácie na mzdy, odvody do poisťovní a kapitálové výdavky, boli záväzné ukazovatele štátneho rozpočtu upravené.

.

Tabuľka č. 40 - Prehľad schváleného a upraveného rozpočtu v Eur rok 2015-2016

|  |  |  |  |  |  |
| --- | --- | --- | --- | --- | --- |
| **Rok** | | **2015** | | **2016** | |
| **Rozpočet** | **Zdroj** | schválený | upravený | schválený | upravený |
| **111** | 173 853,00 | 214 676,52 | 176 885,00 | 220 990,00 |
| **72C** | 0 | 9 148,00 | 0 | 0 |
| **11H** |  | 0 | 0 | **19 637,92** |
| **Spolu** | **173853,00** | **223 824,52** | **176 885,00** | **240 627,92** |

**6. V oblasti personálnej**  roku 2016 neboli zaznamenané žiadne zmeny vo vnútri organizácie, o čom svedčí aj nulový pohyb zamestnancov v priebehu roka, čo v nemalej miere prispieva k zvýšeniu kvality a profesionálneho prístupu zamestnancov k práci.

7. Za hodnotené obdobie roku 2016 nedošlo zo strany zamestnancov PISR k žiadnemu porušeniu právnych predpisov.

**9. HLAVNÉ SKUPINY UŽÍVATEĽOV, VÝSTUPY**

PISR ako garant dodržiavania zákona a orgán štátneho dozoru na zverenom úseku presadzuje a zabezpečuje pri výkone štátnej služby plnenie úloh v šľachtení a plemenitbe HZ smerujúce k nastoleniu právneho stavu. **Trvalým prínosom je aj nepriame pôsobenie inšpektorov PISR, ktorí popri kontrolnej činnosti vykonávajú na požiadanie aj poradenskú činnosť, usmerňujú chovateľskú verejnosť v odbornom procese, čo v konečnom dôsledku vedie k posilňovaniu právneho vedomia a k zveľaďovaniu chovov v priestore Európskej únie.**

**9.1. POSKYTOVANÉ výstupy:**

* **MPRV SR**
* **CEHZ**
* **ŠVPS SR**
* Kontrolovaným poľnohospodárskym subjektom (SHR, farmárom, fyzickým osobám - protokol o kontrole, záznam o kontrole, zápisnica o prerokovaní protokolu, dodatok k protokolu)
* **PSSR š. p.**  a **ostatným plemenárskym organizáciám**
* **Chovateľské zväzy**
* **vedeckovýskumným inštitúciám a školám**
* verejnosti – v zmysle zák. č. 211/2000 Z. z.13
* **fyzickým a právnickým osobám** - v rámci šetrenia sťažností a podnetov podľa zák. č. 9/2010 Z. z.4 a zák. č. 71/1967 Zb.2
* **Súdom SR** – spolupráca pri nútenom výkone rozhodnutí
* **Policajnému zboru SR** – poskytnutie informácií podľa §3 ods. 2 Trestného poriadku
* **Exekútorskému úradu** - v zmysle zák. č. 233/1995 Z. z.3
* **verejnej správe** – spolupráca a vzájomné poskytovanie informácií o chovateľoch.

#### Zoznam použitých skratiek

PISR = Plemenárska inšpekcia Slovenskej republiky Nitra

MPRV SR = Ministerstvo pôdohospodárstva a rozvoja vidieka Slovenskej republiky

MFSR- Ministerstvo financií Slovenskej republiky

PNR = Pracovisko Nitra

PBB = Pracovisko Banská Bystrica

PPO = Pracovisko Prešov

CEHZ = Centrálna evidencia hospodárskych zvierat

CE = Centrálna evidencia koní na Slovensku Topoľčianky

PSSR š.p. = Plemenárske služby Slovenskej republiky, štátny podnik

PPA = Poľnohospodárska platobná agentúra

ZCHKS -d = Zväz chovateľov koní na Slovensku - družstvo

ZCHOS –d = Zväz chovateľov ošípaných na Slovensku – družstvo

ZCHOK –d = Zväz chovateľov oviec a kôz – družstvo

ŠVPS SR = Štátna veterinárna a potravinová správa Slovenskej republiky

SZCH = Slovenský zväz chovateľov

SHA = Slovenská holsteinska asociácia

ŠCH = Šľachtiteľský chov

RCH = rozmnožovací chov

IT = Inseminačný technik

ISK = Inseminačná stanica kancov

ID = inseminačná dávka

PP= Poľnohospodársky podnik

PD= Poľnohospodárske družstvo

SHR= Samostatne hospodáriaci roľník

FO= fyzická osoba

spol. s r. o.= spoločnosť s ručením obmedzeným

a.s. = akciová spoločnosť

NT = nákupný trh

KÚ = kontrola úžitkovosti

DJ = dobytčia jednotka

AX = Agrokomplex

NVHZ = Národná výstava hospodárskych zvierat

HZ = hospodárske zvieratá

HD = hovädzí dobytok

POP = Potvrdenie o pôvode

SR = Slovenská republika

KBTPM = chov kráv bez trhovej produkcie mlieka

EK= ekonomická klasifikácia

**Zoznam odkazov na právne predpisy v texte :**

**zákon =** zákon č. 194/1998 Z. z. o šľachtení a plemenitbe hospodárskych zvierat a o zmene a doplnení zák. č. zákona č. 455/1991 Zb. o živnostenskom podnikaní (živnostenský zákon) v znení neskorších predpisov;

**zák. č. 400/2009 Z. z.1** = zákon č. 400/2009 Z. z. o štátnej službe a o zmene a doplnení niektorých zákonov v znení neskorších predpisov;

**zák. č. 71/1967 Zb.2** = zákon č. 71/1967 Zb. o správnom konaní (správny poriadok) v znení neskorších predpisov;

**zák. č. 233/1995 Z. z.3 =** zákon NRSR č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov;

**zák. č. 9/2010 Z.z.4** = zákon č. 9/2010 Z. z. o sťažnostiach;

**zák. č. 523/2004 Z. z.5 =** zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov;

**zák. č. 343/2015 Z. z.6 =** zákon č. 343/2015 Z. z. o verejnom obstarávaní a o zmene a doplnení niektorých zákonov;

# **zák. č. 357/2015 Z. z.7** = zákon č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov a internej Smernice o finančnej kontrole;

**zák. č.552/2003 Z. z.8 =** zákon č. 552/2003 Z. z. o výkone práce vo verejnom záujme v znení neskorších predpisov;

**zák. č. 553/2003 Z. z.9** = zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov;

**zák. č. 311/2001 Z. z.10 =** zákon č. 311/2001 Z. z. Zákonník práce v znení neskorších predpisov;

**zák. č. 152/1994 Z. z.11 =** zákon č. 152/1994 Z. z. o sociálnom fonde a o zmene a doplnení zákona č.. 286/1992 Zb. o daniach z príjmov v znení neskorších predpisov, ako vyplýva zo zmien a doplnení vykonaných zákonom NRSR č. 280/1995 Z. z., zákonom NR SR č. 375/1996 Z. z., zákonom č. 313/2005 Z. z. a zákonom č. 591/2007 Z. z.;

**zák. č. 211/2000 Z. z.12 =** zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov;

**zák. č. 461/2003 Z. z.13 =** zákon o sociálnom poistení č. 461/2003 Z. z. v znení neskorších predpisov